Karsten Hønge (SF), 2008-10-31:
Siden udvidelsen af EU med de nye medlemslande fra Østeuropa har danske fagforeninger haft fast arbejde.
Jeg er i øvrigt sikker på, at udvidelsen af EU på længere sigt vil blive en gevinst for os alle sammen både i demokratisk og i økonomisk forstand, men her og nu må vi sige, at det giver os en række store udfordringer, når pengemænd fra Østeuropa og danske mellemhandlere ser en mulighed for en hurtig profit ved at underbetale ansatte.
Udenlandske firmaer og lønarbejdere er velkomne i Danmark.
Og hvis vi ikke er vågne nu, kunne man med rette senere bebrejde os for at have sovet i timen, mens det danske arbejdsmarked i øvrigt var sat på udsalg.
Får vi ikke styr på det her område, vil konsekvenserne for hele samfundet på bare lidt længere sigt blive fuldstændig overskuelige.
Erfaringerne fra Tyskland og England viser risikoen ved ikke i tide at tage fat på udfordringerne, for i de lande er lønningerne under pres og fagforeningerne på hælene.
Det handler om velfærd.
Det handler nemlig ikke bare om skat og overførselsindkomster og offentlig service.
For ganske almindelige lønmodtagere er velfærd i høj grad et spørgsmål om trygge og velordnede forhold på arbejdsmarkedet.
Derfor er det jo ikke bare en fagforeningssag, det er simpelt hen en folkesag, når fagforeningerne har stillet sig i spidsen for at forsvare vores velfærdssamfund og den danske måde at indrette arbejdsmarkedet på.
Det er jo nødvendigt, at vi hele tiden tilpasser værktøjer og indsats i forhold til opgaven.
SF mener jo bl.a., at vi konkret skal bevilge de økonomiske ressourcer til både politi, Arbejdstilsyn og SKAT, for at de kan gennemføre det helt nødvendige opsøgende arbejde på arbejdspladserne.
Vi synes også, at der skal afses en noget større pulje, som fagforeningerne kan søge midler fra, så vi kan understøtte deres samfundsgavnlige arbejde.
SF mener også, at man med god grund skal se kritisk på de skattemæssige og andre forhold, som er knyttet til udenlandske arbejderes ophold i Danmark.
Den meget lave beskatning og udbetaling af sociale ydelser har jo i en række tilfælde betydet, at udenlandske arbejdere har fundet sig i meget lave lønninger.
Vi kan vel nærmest kalde det en form for skattefinansieret løndumping.
Det er en problemstilling, som SF gerne ser belyst nærmere, og det er forbedringer, som vi arbejder på i forligskredsen.
For SF har det hele tiden været vigtigt at følge to spor i det her arbejde: dels et nationalt spor, hvor vi retter lovgivningen til, dels et EU-spor, hvor vi får en bindende ordning, der på lang sigt sikrer, at det europæiske arbejdsmarked indrettes i respekt for de nationale ordninger og traditioner.
En trojansk hest med social dumping skal ikke lukkes indenfor.
Selv med lovgivning og selv med EU-beslutninger skal man bare ikke tro, at problemet er løst, for der er fortsat brug for en bomstærk fagbevægelse for at undgå ulige og unfair konkurrence.
Vi synes bare, at den mest har karakter af paradeforestilling i dag uden det arbejde, som i øvrigt er forbundet med forligskredsen, og da SF er en del af forligskredsen, vil vi sige det på den måde, at vi er positive over for de intentioner, som Enhedslisten lægger frem, men imod selve forslaget.
Så vil jeg som en serviceoplysning meddele, at Det Radikale Venstre, som ikke havde mulighed for at stille med en ordfører i dag, også vil være imod forslaget - sikkert med en anden begrundelse, men dog alligevel den samme konklusion.